Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση των κανονισμών (ΕΚ) αριθ. 715/2007 και (ΕΚ) αριθ. 595/2009 όσον αφορά τη μείωση των εκπομπών ρύπων από οδικά οχήματα /* COM/2014/028 final - 2013/ () */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Σκοπός της παρούσας πρότασης είναι να επιφέρει ορισμένες τροποποιήσεις στον κανονισμό (ΕΚ) αριθ. 715/2007 και στον κανονισμός (ΕΚ) αριθ. 595/2009 όσον αφορά τη μείωση των εκπομπών ρύπων από οδικά οχήματα. Το παρόν σχέδιο πρότασης εστιάζεται στους τομείς στους οποίους οι ανεπάρκειες της αγοράς και του ρυθμιστικού πλαισίου εμποδίζουν την αντιμετώπιση των κύριων προβλημάτων που εντοπίζονται στο πλαίσιο του προγράμματος της ΕΕ για την ποιότητα του αέρα και τη βελτίωση της νομοθεσίας. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΑΝΤΙΚΤΥΠΟΥ Τα μέτρα είναι ισορροπημένα όσον αφορά τις επιπτώσεις τους στο περιβάλλον και την επιβάρυνση της βιομηχανίας. Η σχέση κόστους/αποτελεσματικότητας των μέτρων τεκμηριώνεται από την εκτίμηση αντικτύπου που το σχέδιο πρότασης. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Σκοπός της παρούσας πρότασης είναι να επιφέρει ορισμένες τροποποιήσεις στον κανονισμό (ΕΚ) αριθ. 715/2007 και στον κανονισμός (ΕΚ) αριθ. 595/2009 όσον αφορά τη μείωση των εκπομπών ρύπων από οδικά οχήματα. Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση των κανονισμών (ΕΚ) αριθ. 715/2007 και (ΕΚ) αριθ. 595/2009 όσον αφορά τη μείωση των εκπομπών ρύπων από οδικά οχήματα ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[1], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Προκειμένου να μειωθούν οι περιττές επιβαρύνσεις για τους κατασκευαστές οχημάτων στην περίπτωση έγκρισης τύπου για πλατφόρμες οχημάτων που θα μπορούσαν ενδεχομένως να καλύπτονται τόσο από τη νομοθεσία για τα ελαφρά οχήματα όσο και τη νομοθεσία για τα βαρέα επαγγελματικά οχήματα, θα πρέπει να είναι δυνατή η έγκριση ορισμένων βαρέων επαγγελματικών οχημάτων σύμφωνα με τις απαιτήσεις για τα ελαφρά οχήματα όσον αφορά τις εκπομπές ρύπων, χωρίς μείωση των επιπέδων περιβαλλοντικής προστασίας στην Ένωση. (2) Αν και οι εκπομπές μεθανίου δεν είναι γνωστό να έχουν άμεσες αρνητικές επιπτώσεις στην υγεία του ανθρώπου, το μεθάνιο είναι ένα ισχυρό αέριο του θερμοκηπίου. Συνεπώς, σύμφωνα με την ανακοίνωση της Επιτροπής σχετικά με την εφαρμογή και τη μελλοντική εξέλιξη της κοινοτικής νομοθεσίας όσον αφορά τις εκπομπές ρύπων από ελαφρά οχήματα και την πρόσβαση σε πληροφορίες σχετικά με την επισκευή και τη συντήρηση (Euro 5 και 6)[2] και σύμφωνα με το άρθρο 14 παράγραφος 1 του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου[3], η Επιτροπή θα πρέπει να εξετάσει το ενδεχόμενο να συμπεριλάβει τις εκπομπές μεθανίου στον υπολογισμό των εκπομπών διοξειδίου του άνθρακα (CO2). (3) Προκειμένου να διευκολυνθεί η εισαγωγή οχημάτων φυσικού αερίου, το ισχύον όριο συνολικών εκπομπών υδρογονανθράκων (THC) θα πρέπει να αυξηθεί ενώ θα πρέπει να ληφθεί υπόψη η επίδραση των εκπομπών μεθανίου και να εκφραστεί ως ισοδύναμο CO2 για κανονιστικούς σκοπούς και για την ενημέρωση των καταναλωτών. (4) Τα σύγχρονα οχήματα με κινητήρα ντίζελ εκπέμπουν υψηλές και αυξανόμενες ποσότητες διοξειδίου του αζώτου (NO2) στο σύνολο των εκπομπών οξειδίων του αζώτου (NΟx), οι οποίες δεν είχαν προβλεφθεί όταν εκδόθηκε ο κανονισμός (ΕΚ) αριθ. 715/2007. Τα περισσότερα προβλήματα που αφορούν την ποιότητα του αέρα σε αστικές περιοχές που πλήττονται από τέτοια προβλήματα φαίνεται ότι συνδέονται άμεσα με τις εκπομπές NO2. Ως εκ τούτου, πρέπει να θεσπιστούν κατάλληλα όρια εκπομπών. (5) Τα ισχύοντα όρια εκπομπών για το μονοξείδιο του άνθρακα (CO) και για το σύνολο των υδρογονανθράκων (THC) μετά από εκκίνηση ψυχρού κινητήρα σε χαμηλή θερμοκρασία έχουν μεταφερθεί από τις απαιτήσεις Euro 3 που ορίζονται στην οδηγία 98/69/ΕΚ του Ευρωπαϊκού Κοινοβουλίου και του Συμβουλίου[4], οι οποίες φαίνονται παρωχημένες υπό το φως της σημερινής τεχνολογίας οχημάτων και των αναγκών όσον αφορά την ποιότητα του αέρα. Επιπλέον, τα προβλήματα ποιότητας του αέρα και τα αποτελέσματα των μετρήσεων των εκπομπών οχημάτων καταδεικνύουν την ανάγκη θέσπισης ενός κατάλληλου ορίου για τις εκπομπές NOx/NO2. Ως εκ τούτου, πρέπει να καθιερωθούν αναθεωρημένα όρια εκπομπών σύμφωνα με το άρθρο 14 παράγραφος 5 του κανονισμού (ΕΚ) αριθ. 715/2007. (6) Το όριο εκπομπών που καθορίζεται για την αμμωνία (NH3) στον κανονισμό (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου[5] αποτελεί απαίτηση που αποσκοπεί στον περιορισμό της διαφυγής αμμωνίας από τα NOx ύστερα από την εφαρμογή τεχνολογιών επεξεργασίας που χρησιμοποιούν την ουρία ως αντιδραστήριο για τη μείωση του NOx. Η οριακή τιμή για το NH3 θα πρέπει, συνεπώς, να εφαρμόζεται μόνο σε αυτές τις τεχνολογίες και όχι σε κινητήρες επιβαλλόμενης ανάφλέξης. (7) Για την επίτευξη των στόχων της ΕΕ όσον αφορά την ποιότητα του αέρα και για τη διασφάλιση μιας συνεχούς προσπάθειας για τη μείωση των εκπομπών των οχημάτων, θα πρέπει να ανατεθεί στην Επιτροπή η εξουσία να εγκρίνει πράξεις κατ’ εξουσιοδότηση, σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης (ΣΛΕΕ), σχετικά με τους λεπτομερείς κανόνες για την εφαρμογή του κανονισμού (ΕΚ) αριθ. 715/2007 στα οχήματα των κατηγοριών M1, M2, N1 και N2 με μάζα αναφοράς που υπερβαίνει τα 2 610 kg, αλλά με μέγιστη μάζα όχι ανώτερη των 5 000 kg, τις συγκεκριμένες διαδικασίες, δοκιμές και απαιτήσεις για την έγκριση τύπου, τις απαιτήσεις για την εφαρμογή της απαγόρευσης χρήσης συστημάτων αναστολής που μειώνουν την αποτελεσματικότητα των συστημάτων ελέγχου των εκπομπών, τα μέτρα που είναι αναγκαία για την εκπλήρωση της υποχρέωσης του κατασκευαστή να παρέχει απεριόριστη και τυποποιημένη πρόσβαση σε πληροφορίες για την επισκευή και τη συντήρηση του οχήματος, την αντικατάσταση των πληροφοριών σχετικά με τη μάζα των εκπομπών CO2, στο παράρτημα συμμόρφωσης, με πληροφορίες σχετικά τη συνολική μάζα ισοδύναμων εκπομπών CO2, την αύξηση ή την κατάργηση της οριακής τιμής των συνολικών εκπομπών υδρογονανθράκων για οχήματα επιβαλλόμενης ανάφλεξης, την τροποποίηση του κανονισμού (ΕΚ) αριθ. 715/2007 για την αναπροσαρμογή των οριακών τιμών που βασίζονται στη μάζα των σωματιδίων και την εισαγωγή οριακών τιμών που βασίζονται στον αριθμό των σωματιδίων που θα μπορούσαν να συσχετίζονται σε μεγάλο βαθμό με τις οριακές τιμές της μάζας για τη βενζίνη και το ντίζελ, την έγκριση της αναθεωρημένης διαδικασίας μέτρησης για τα σωματίδια και μιας οριακής τιμής για τον αριθμό των σωματιδίων, μιας οριακής τιμής για τις εκπομπές NO2 και ορίων για τις εκπομπές αγωγού εξαγωγής σε ψυχρές θερμοκρασίες για τα οχήματα που εγκρίνονται ως συμμορφούμενα με τα όρια εκπομπών Euro 6. Η Επιτροπή, όταν ετοιμάζει και συντάσσει κατ’εξουσιοδότηση πράξεις, θα πρέπει να εξασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο. (8) Η Συνθήκη της Λισαβόνας παρέχει στον νομοθέτη τη δυνατότητα να αναθέτει στην Επιτροπή την εξουσία να εκδίδει μη νομοθετικές πράξεις γενικής ισχύος οι οποίες συμπληρώνουν ή τροποποιούν ορισμένα μη ουσιώδη στοιχεία μιας νομοθετικής πράξης. Τα μέτρα τα οποία μπορούν να καλυφθούν με εξουσιοδοτήσεις, όπως αναφέρεται στο άρθρο 290 παράγραφος 1 της ΣΛΕΕ, αντιστοιχούν κατ’ αρχήν σε αυτά που καλύπτονται από την κανονιστική διαδικασία ελέγχου, η οποία συστάθηκε με το άρθρο 5α της απόφασης 1999/468/ΕΚ του Συμβουλίου[6]. Είναι επομένως αναγκαίο να προσαρμοστούν στο άρθρο 290 της ΣΛΕΕ οι διατάξεις του κανονισμού (ΕΚ) αριθ. 715/2007 που προβλέπουν τη χρήση της κανονιστικής διαδικασίας με έλεγχο. (9) Η προσαρμογή στο άρθρο 290 της ΣΛΕΕ των διατάξεων του κανονισμού (ΕΚ) αριθ. 715/2007 οι οποίες προβλέπουν τη χρήση της κανονιστικής διαδικασίας με έλεγχο που προβλέπει ο παρών κανονισμός δεν θα πρέπει να θίγει τις εκκρεμούσες διαδικασίες στο πλαίσιο των οποίων η επιτροπή έχει ήδη διατυπώσει γνώμη σύμφωνα με το άρθρο 5α της απόφαση 1999/468/ΕΚ πριν από την έναρξη ισχύος του παρόντος κανονισμού. (10) Για να εξασφαλιστούν ενιαίοι όροι εφαρμογής του άρθρου 4 παράγραφοι 2 και 3 του κανονισμού (ΕΚ) αριθ. 715/2007, πρέπει να ανατεθούν εκτελεστικές αρμοδιότητες στην Επιτροπή. Οι εν λόγω αρμοδιότητες πρέπει να ασκούνται σύμφωνα με τον κανονισμό (ΕΚ) αριθ. 182/2011 του Ευρωπαϊκού Κοινοβουλίου και του Συμβουλίου[7]. (11) Συνεπώς, θα πρέπει να τροποποιηθούν αναλόγως ο κανονισμός (ΕΚ) αριθ. 715/2007 και ο κανονισμός (ΕΚ) αριθ. 595/2009, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 715/2007 τροποποιείται ως εξής: (1) Στο άρθρο 2, η παράγραφος 2 αντικαθίσταται από το ακόλουθο κείμενο: «2. Ύστερα από δημοσίευση κατ’ εξουσιοδότηση πράξεων οι οποίες εγκρίνονται σύμφωνα με το δεύτερο εδάφιο και κατόπιν αιτήματος του κατασκευαστή, ο παρών κανονισμός εφαρμόζεται στα οχήματα των κατηγοριών M1, M2, N1 και N2, όπως ορίζονται στο παράρτημα II της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου*, με μάζα αναφοράς που υπερβαίνει τα 2 610 kg αλλά με μέγιστη μάζα οχήματος όχι ανώτερη των 5 000 kg. Η Επιτροπή εξουσιοδοτείται να εγκρίνει πράξεις κατ’ εξουσιοδότηση οι οποίες εγκρίνονται σύμφωνα με το άρθρο 14α σύμφωνα με τους λεπτομερείς κανόνες για την εφαρμογή του παρόντα κανονισμού σε οχήματα των κατηγοριών M1, M2, N1 και N2, όπως ορίζονται στο παράρτημα II της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου* με μάζα αναφοράς που υπερβαίνει τα 2 610 kg αλλά με μέγιστη μάζα οχήματος όχι ανώτερη των 5 000 kg. Οι κατ’ εξουσιοδότηση πράξεις εξασφαλίζουν ιδίως ότι στις δοκιμές σε δυναμομετρική τράπεζα η πραγματική λειτουργική μάζα του οχήματος λαμβάνεται δεόντως υπόψη για τον προσδιορισμό της ισοδύναμης αδράνειας, καθώς και άλλων προκαθορισμένων παραμέτρων ισχύος και φορτίου. ____________________________ * ΕΕ L 263 της 9.10.2007, σ. 1.» (2) Το άρθρο 4 παράγραφος 4 αντικαθίσταται από το ακόλουθο κείμενο: «Η Επιτροπή θεσπίζει τις ειδικές διαδικασίες και απαιτήσεις για την εφαρμογή των διατάξεων των παραγράφων 2 και 3. Οι εν λόγω εκτελεστικές πράξεις εγκρίνονται σύμφωνα με τη διαδικασία εξέτασης που αναφέρεται στο άρθρο 15 παράγραφος 2.». (3) Στο άρθρο 5 παράγραφος 3, η πρώτη περίοδος αντικαθίσταται από το ακόλουθο κείμενο: «Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 14α, προκειμένου να αναπτυχθούν οι ειδικές διαδικασίες, δοκιμές και απαιτήσεις για την έγκριση τύπου που προβλέπονται στην παρούσα παράγραφο, καθώς και οι απαιτήσεις για την εφαρμογή της παραγράφου 2.». (4) Το άρθρο 8 αντικαθίσταται από το ακόλουθο κείμενο: «Άρθρο 8 Κατ’ εξουσιοδότηση πράξεις που αφορούν πληροφορίες επισκευής και συντήρησης οχημάτων Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις, σύμφωνα με το άρθρο 14α για την εφαρμογή των άρθρων 6 και 7. Τα μέτρα αυτά περιλαμβάνουν τον ορισμό και την επικαιροποίηση των τεχνικών προδιαγραφών σχετικά με τον τρόπο παροχής των πληροφοριών για το σύστημα OBD και την επισκευή και τη συντήρηση των οχημάτων, με ιδιαίτερη προσοχή στις ειδικές ανάγκες των ΜΜΕ.» (4) Το άρθρο 14 τροποποιείται ως εξής: α) οι παράγραφοι 1, 2 και 3 αντικαθίστανται από το ακόλουθο κείμενο: «1. Χωρίς μείωση των επιπέδων περιβαλλοντικής προστασίας στην Ένωση, ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 14α σχετικά με: α) την αντικατάσταση των πληροφοριών σχετικά με τη μάζα των εκπομπών CO2, στο πιστοποιητικό συμμόρφωσης που αναφέρεται στο άρθρο 148 της οδηγίας 2007/46/ΕΚ, με πληροφορίες σχετικά με τη συνολική μάζα των εκπομπών ως ισοδυνάμων CO2, η οποία αποτελεί το άθροισμα της μάζας των εκπομπών CO2 και της μάζας των εκπομπών μεθανίου, εκφραζόμενων ως μάζα ισοδύναμων εκπομπών CO2 όσον αφορά τις επιπτώσεις τους ως αέρια του θερμοκηπίου· β) την αύξηση ή κατάργηση της οριακής τιμής του συνόλου των εκπομπών υδρογονανθράκων (THC) για τα οχήματα με κινητήρα επιβαλλόμενης ανάφλεξης. 2. Μετά την ολοκλήρωση του προγράμματος του ΟΕΕ/ΟΗΕ για τη μέτρηση των σωματιδίων, που διεξάγεται υπό την αιγίδα του Παγκόσμιου Φόρουμ για την εναρμόνιση των κανονισμών οχημάτων, και το αργότερο με την έναρξη ισχύος του Euro 6, ανατίθεται στην Επιτροπή η εξουσία να εγκρίνει κατ’ εξουσιοδότηση πράξεις σύμφωνα με το άρθρο 14α για να θεσπίζει τα ακόλουθα μέτρα χωρίς να μειώνει το επίπεδο προστασίας του περιβάλλοντος στην Ένωση: α) τροποποίηση του παρόντος κανονισμού για την προσαρμογή των οριακών τιμών που βασίζονται στη μάζα των σωματιδίων, όπως ορίζονται στο παράρτημα Ι και εισαγωγή οριακών τιμών που βασίζονται στον αριθμό των σωματιδίων που αναφέρονται στο ίδιο παράρτημα, ούτως ώστε να συσχετίζονται σε μεγάλο βαθμό με τις οριακές τιμές μάζας για το πετρέλαιο και το ντίζελ· β) έγκριση αναθεωρημένης διαδικασίας μέτρησης σωματιδίων και οριακής τιμής για τον αριθμό των σωματιδίων. 3. Η Επιτροπή συνεχίζει να επανεξετάζει τις διαδικασίες, δοκιμές και απαιτήσεις που αναφέρονται στο άρθρο 5 παράγραφος 3, καθώς και τους κύκλους δοκιμών που χρησιμοποιούνται για τη μέτρηση των εκπομπών. Εάν από την επανεξέταση διαπιστωθεί ότι οι εν λόγω διαδικασίες, δοκιμές, απαιτήσεις και κύκλοι δοκιμών δεν είναι πλέον κατάλληλοι ή δεν αντικατοπτρίζουν πλέον τις πραγματικές εκπομπές σε παγκόσμιο επίπεδο, η Επιτροπή ενεργεί σύμφωνα με το άρθρο 5 παράγραφος 3 για να τις προσαρμόσει για να αντικατοπτρίζουν επαρκώς τις εκπομπές που παράγονται από την πραγματική οδήγηση στο δρόμο.» β) στην παράγραφο 4 προστίθεται το ακόλουθο εδάφιο: «Ανατίθεται στην Επιτροπή η εξουσία να εγκρίνει κατ΄εξουσιοδότηση πράξεις σύμφωνα με το άρθρο 14α για τον καθορισμό, πέρα των υφιστάμενων οριακών τιμών για τις εκπομπές των συνολικών NOx, οριακής τιμής για τις εκπομπές NO2 για τα οχήματα που εγκρίνονται ως συμμορφούμενα με τα όρια εκπομπών Euro 6 που καθορίζονται στον πίνακα 2 του παραρτήματος Ι. Το όριο για τις εκπομπές NO2 καθορίζεται βάσει εκτίμησης αντικτύπου, λαμβάνει υπόψη την τεχνική σκοπιμότητα και αντικατοπτρίζει τους στόχους όσον αφορά την ποιότητα του αέρα που καθορίζονται στην οδηγία (ΕΚ) αριθ. 2008/50 του Ευρωπαϊκού Κοινοβουλίου και του Συμβουλίου*. __________________ * Οδηγία 2008/50/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη, (ΕΕ L 152 της 11.6.2008, σ. 1).»· γ) η παράγραφος 5 αντικαθίσταται από το ακόλουθο κείμενο: «5. Ανατίθεται στην Επιτροπή η εξουσία να εγκρίνει κατ΄εξουσιοδότηση πράξεις σύμφωνα με το άρθρο 14α για την τροποποίηση ή συμπλήρωση του πίνακα 4 του παραρτήματος Ι με σκοπό τον καθορισμό ορίων για τις εκπομπές αγωγού εξαγωγής σε ψυχρές θερμοκρασίες για τα οχήματα που εγκρίνονται ως συμμορφούμενα με τα όρια εκπομπών Euro 6 που καθορίζονται στον πίνακα 2 του παραρτήματος Ι. Τα όρια για τις εκπομπές NOx και NO2 καθορίζονται βάσει εκτίμησης αντικτύπου, λαμβάνουν υπόψη την τεχνική σκοπιμότητα και αντικατοπτρίζουν τους στόχους όσον αφορά την ποιότητα του αέρα που καθορίζονται στην οδηγία (ΕΚ) αριθ. 2008/50 του Ευρωπαϊκού Κοινοβουλίου και του Συμβουλίου.». (6) Παρεμβάλλεται το ακόλουθο άρθρο 14α: «Άρθρο 14α Άσκηση της εξουσιοδότησης 1. Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις υπό τους όρους του παρόντος άρθρου. 2. Η προβλεπόμενη στο άρθρο 2 παράγραφος 2 δεύτερο εδάφιο, στο άρθρο 5 παράγραφος 3 και στο άρθρο 8 και στο άρθρο 14 παράγραφοι 1 έως 5 αρμοδιότητα έκδοσης κατ’ εξουσιοδότηση πράξεων ανατίθεται στην Επιτροπή για αόριστο χρονικό διάστημα από την […][Publications Office, please insert the exact date of entry into force]. 3. Η εξουσιοδότηση που αναφέρεται στο άρθρο 2 παράγραφος 2 δεύτερο εδάφιο, το άρθρο 5 παράγραφος 3, το άρθρο 8 και στο άρθρο 14 παράγραφοι 1 έως 5 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των ήδη εν ισχύι κατ’ εξουσιοδότηση πράξεων. 4. Μόλις εκδώσει μια κατ’ εξουσιοδότηση πράξη, η Επιτροπή την κοινοποιεί ταυτοχρόνως στο Ευρωπαϊκό Κοινοβούλιο και στο Συμβούλιο. 5. Η κατ’ εξουσιοδότηση πράξη που εκδίδεται δυνάμει του άρθρου 2 παράγραφος 2, του άρθρου 5 παράγραφος 3, του άρθρου 8 και του άρθρου14 παράγραφοι 1 έως 5 τίθεται σε ισχύ μόνον εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός δύο μηνών από την ημέρα που η πράξη κοινοποιείται στο Ευρωπαϊκό Κοινοβούλιο και το Συμβούλιο ή αν, πριν λήξει αυτή η περίοδος, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλλουν αντιρρήσεις. Η προθεσμία αυτή παρατείνεται κατά δύο μήνες κατόπιν πρωτοβουλίας του Ευρωπαϊκού Κοινοβουλίου ή του Συμβουλίου.». (7) Το άρθρο 15 αντικαθίσταται από το ακόλουθο κείμενο: «Άρθρο 15 Διαδικασία επιτροπής 1. Η Ευρωπαϊκή Επιτροπή επικουρείται από επιτροπή. Η εν λόγω επιτροπή είναι επιτροπή κατά την έννοια του κανονισμού (ΕΕ) αριθ. 182/2011. 2. Οσάκις γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. Όταν η επιτροπή δεν διατυπώνει γνώμη, η Ευρωπαϊκή Επιτροπή δεν εκδίδει το σχέδιο εκτελεστικής πράξης και εφαρμόζεται το άρθρο 5 παράγραφος 4 τρίτο εδάφιο του κανονισμού (ΕΕ) αριθ. 182/2011.» Άρθρο 2 Ο κανονισμός (ΕΚ) αριθ. 595/2009 τροποποιείται ως εξής: (1) Στο άρθρο 2, το δεύτερο εδάφιο αντικαθίσταται από το ακόλουθο κείμενο: «Ο παρών κανονισμός δεν εφαρμόζεται στα οχήματα για τα οποία ο κατασκευαστής επέλεξε να εφαρμόσει τον κανονισμό (ΕΚ) αριθ. 715/2007 σύμφωνα με το πρώτο εδάφιο του άρθρου 2 παράγραφος 2 του εν λόγω κανονισμού.». (2) Στο παράρτημα I, στον πίνακα «όρια εκπομπών Euro VI», η σειρά που αντιστοιχεί στην καταχώριση «WHTC (ΡΙ)» αντικαθίσταται από το ακόλουθο κείμενο: «WHTC (PI) || 4 000 || || 160. || 500 || 460 || - || 10 || ( 3 )». Άρθρο 3 Ο παρών κανονισμός δεν θίγει τις εκκρεμούσες διαδικασίες στο πλαίσιο του άρθρο 5 παράγραφος 3, του άρθρου 8 και του άρθρου 14 παράγραφοι 2 και 3 του κανονισμού (ΕΚ) αριθ. 715/2007 στο πλαίσιο των οποίων μια επιτροπή έχει ήδη διατυπώσει γνώμη σύμφωνα με το άρθρο 5α της απόφασης 1999/468/ΕΚ. Άρθρο 4 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ C της , σ. . [2] ΕΕ C 182 της 19.7.2008, σ. 17. [3] Κανονισμός (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου, της 20ής Ιουνίου 2007, που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Εuro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων (ΕΕ L 171 της 29.6.2007, σ. 1). [4] Οδηγία 98/69/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με τα μέτρα που πρέπει να ληφθούν κατά της ατμοσφαιρικής ρύπανσης από τις εκπομπές των οχημάτων με κινητήρα και με την τροποποίηση της οδηγίας 70/220/ΕΚ του Συμβουλίου (ΕΕ L 350 της 28.12.1998, σ. 1). [5] Κανονισμός (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την έγκριση τύπου των μηχανοκίνητων οχημάτων και κινητήρων όσον αφορά τις εκπομπές των βαρέων επαγγελματικών οχημάτων (ευρώ VI) και σχετικά με την πρόσβαση σε πληροφορίες επισκευής και συντήρησης οχημάτων, καθώς και για την τροποποίηση του κανονισμού (ΕΚ) αριθ. 715/2007 και της οδηγίας 2007/46/ΕΚ, και για την κατάργηση των οδηγιών 80/1269/ΕΟΚ, 2005/55/ΕΚ και 2005/78/ΕΚ (EE L 188 της 18.7.2009, σ. 1). [6] Απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των επιμέρους ρυθμίσεων της άσκησης των εκτελεστικών αρμοδιοτήτων που έχουν ανατεθεί στην Επιτροπή (ΕΕ L 184 της 17.7.1999, σ. 23). [7] Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).